# פרשנות רש"י - הקדמה

יחידה זו פותחת את לימוד יחידת הפרשנות. היא כוללת מבוא למורה וכן יחידת מבוא לתלמידים. מטרתה לתת למורה מבט מסודר על היקף הלימוד ולעורר את התלמיד לעסוק בשאלות יסוד הנוגעות לפרשנות והיכרות ראשונית עם דמותו של רש"י. ללימוד היחידה יוקדש שיעור אחד.

**שאלות מכוונות למידה:**

מה כולל הנושא פרשנות רש"י ורמב"ן? ובאיזה אופן הוא יילמד?

אילו שאלות נרצה לברר במהלך לימוד הנושא בבואנו לעיין בפירושיו של רש"י?

לתלמידים:

מה אנחנו יודעים על פרשני התורה?

מה נחשב פירוש לתורה?

מה אנחנו יודעים על דמותו של רש"י ועל מפעלו התורני?

מדוע הוא נחשב גדול פרשני התורה בכל הזמנים?

[**הקדמה ליחידה -למורה- 2**](#_Toc72618739)

[**פירושי התורה- 4**](#_Toc72618740)

[**חייו ומקומו של רש"י בעולם הפרשנות 7**](#_Toc72618741)

[**נקודות מרכזיות לעיון בפירושו -למורה- 8**](#_Toc72618742)

## הקדמה ליחידה -למורה-

תיאור הנושא:

ביחידה זו נעסוק בדרכם הפרשנית של שני עמודי התווך המרכזיים של פרשנות הראשונים – רש"י ורמב"ן. מטרת הלימוד היא להעמיד את התלמידים על השיטתיות המאפיינת כל אחד מהפרשנים; להכניס אותו לבית היוצר של הפרשנות בכדי שיבין טוב יותר את התהליך הפרשני; לטעום מגדלותם, מהיקף ידיעותיהם הפנומנלי, ומעולמם הרוחני של גדולי פרשני המקרא בכל הזמנים.

ערך מוסף גדול שאנו תולים בלימוד נושא זה הוא שיפור היכולת של התלמידים לקרוא ולהבין טקסטים פרשניים. תוך כדי הלימוד יהיה תרגול של המיומנויות הנדרשות להבנת הפרשנות. אנו מקווים שהן התכנים והן שיפור המיומנויות יעצימו את יכולת לימוד התורה ואת אהבת התורה של התלמידים.

השיקולים בבחירת הפירושים שיילמדו:

* בראש ובראשונה – פירושים מעניינים, משמעותיים, שיתקבלו על לב התלמידים. מעבר להשתדלות להציע פירושים מעניינים לאורך כל היחידה, הוצעו גם מגוון של פירושים להרחבה והעשרה – כדי לאפשר למורה לבחור פירושים שהוא אוהב ומעוניין ללמד, בתקווה שההתלהבות של המורה תעבור גם לתלמידיו.
* ייצוג של מיומנויות שונות, בשאיפה להתקדם מהקל אל הכבד.
* ייצוג של רעיונות שונים.
* פירושים שיש בהם חומרי עזר נגישים ומתאימים לעיון המורים.
* פירושים שיש להם השקה לחומרי הלימוד של כתה י"א, על מנת להעשיר ולהעמיק את הלימוד, בפרט של חומש בראשית. אנחנו ממליצים למורים להקדיש מחשבה מראש על ניצול נכון של היחידות השונות להעשיר זו את זו.
* בבחירת פירושי רש"י היה שיקול נוסף: שמירה על רצף טקסטואלי להקלת הבנת ההקשר וראיית תמונה כללית. הצורך עלה בגלל הקיצור היחסי של כל פירוש, כך שהבאת פירושים מיחידות תוכן שונות ומרוחקות תצריך השקעת זמן רב בהבנת ההקשר המקראי, ותוסיף לתכנית הרבה מאד מעברים בין עניינים שונים.
* בפירושי רש"י יש ייצוג של פירושיו לחומרים שונים בתנ"ך: פירושיו לבראשית פרקים א, יב, לב- פירוש לתורה. פירושו לדברים לב – שירה; פירושיו למשלי –פירוש כתובים. לא כל היחידות נלמדות באותו היקף, ויש הבדל גם בכמות הדוגמאות הנוספות שנלוות לכל אחת. רווח נוסף לגיוון הוא ההבנה עד כמה גדול הוא מפעלו הפרשני של רש"י מבחינת היקף הפירוש - כמעט על כל התנ"ך!
* בלימוד הרמב"ן ניתנה עדיפות לתוכן הפירוש – מפני שהפירוש עצמו הוא ארוך ומלכתחילה לא ניתן ללמד פירושים רבים בשיעור אחד. הציר של שיעורי רמב"ן יהיה התוכן הרעיוני של הפירוש.
* חשוב לציין את הדגש על הקניית מיומנות, כלומר, שיתוף התלמידים ותרגול לאורך כל הדרך, במטרה להגיע למצב שהתלמיד יודע לעשות את כל מה שנלמד בכיתה בעצמו ביחס לפסוקים שלא נלמדו בכיתה.

מבנה הלימוד:

אנו מחלקים את הלימוד לעשר יחידות כדלקמן:

יחידת פתיחה,

ארבע יחידות ברש"י

וחמש יחידות ברמב"ן על פי החלוקה הבאה:

יחידת פתיחה: פרשנות רש"י- הקדמה – שיעור אחד:  
רש"י:יחידה שניה: אמונות ודעות בפירושיו – 4 שיעורים :

רש"י: יחידה שלישית: ארון הספרים של רש"י - 4 שיעורים:

רש"י: יחידה רביעית: בין פשט למדרש – 4 שיעורים:

רמב"ן: יחידה ראשונה:מידות ומוסר – 2 שיעורים:

רמב"ן: יחידה שניה: טעמי מצוות – יחידת רשות:

רמב"ן: יחידה שלישית: פרשנות הרמז: מעשי אבות סימן לבנים – 2 שיעורים:

רמב"ן: יחידה רביעית: ארץ ישראל על פי פירושיו – 2 שיעורים:

רמב"ן: יחידה חמישית: סדר ומבנה בתורה על פי פירושיו – שיעור אחד:

סה"כ 20 שיעורים

במהלך הכנת יחידות ההוראה אנו ממליצים למורים לעיין בחומרי עזר שיעזרו להם להעמיק ולהרחיב את הבנתם על דרכם הפרשנית של רש"י ורמב"ן. ההפניות לחומרי העזר אינן חומר לימוד לתלמידים. ואינן חובה.

הערה למורה: מצורפת [רשימה ביבליוגרפית מומלצת](https://drive.google.com/file/d/1ke9oA0ZZc95biccZJOlqcwOy9ATRGSMJ/view?usp=sharing).

וכן [הנחיות למורה לקראת הוראת היחידה](https://drive.google.com/file/d/1bRpBA5HDpTqfgwT7yoMecQ03s3aQnU43/view?usp=sharing)

## פירושי התורה-

פרשנות התנ"ך- הכרות:

מספר נקודות לדיון מקדים:

* איך נוצרו הפירושים לתורה? במה השתמשו המפרשים?
* מדוע יש צורך בפירושים לתורה?
* מה נדרש ממני כלומד כשאני קורא פירוש?

מה נחשב פירוש לתורה:

מה נחשב פרשנות תורה: האם תרגום הוא פירוש? האם הגמרא היא פירוש? האם פיוטים על נושא בתורה הם פירושים? האם דפי פרשת שבוע בבית הכנסת?

הגדרת המושג פרשנות ובפרט הגדרת פרשנות המקרא מסובכת מאד ונתונה למחלוקת מלומדים כבר שנים רבות. לצורך הדיון שלנו נגדיר את פרשנות התורה כניסיון להבין מה רצה הקב"ה ללמדנו בכתוב המקראי.

נקודת המוצא היא הכתוב עצמו.

טקסטים שנוצרו למטרות אחרות, כמו: תרגום שמטרתו העברת הטקסט משפה לשפה; פיוטים שנכתבו על רקע פרשה מקראית– יכולים לכלול פירושים אבל הם לא נכתבו במטרה לפרש את הכתובים; כך גם שימוש בכתוב המקראי בסיפורי התלמוד ועוד.

דפי פרשת שבוע ברובם אינם פירושים לתורה אלא שימוש בכתובים למטרות חינוכיות ואחרות.

התרגומים לתנ"ך אמנם לא נוצרו במטרה לפרש את התנ"ך ולכן לא נחשבים על פי הגדרתנו לפרשנות לתנ"ך. מכל-מקום, משוקעים בהם פירושים רבים, כיון שפעולת התרגום מחייבת לפרש את הכתובים, ולפיכך התרגומים נחשבו בין המקורות הפרשניים של פרשני התנ"ך.

היכרות עם תולדות הפרשנות לתנ"ך:

מדוע אנחנו עוסקים דווקא ברש"י ורמב"ן – האם הם היו הפרשנים הראשונים לתורה? מדוע הם נחשבים לעמודי התווך של הפרשנות לתורה? השאלה הזאת יכולה להיות פתיחה לדיון בסדר הפרשנים, ולמעשה במהלך לימוד הנושא נעסוק בתשובות לשאלת חשיבותם.

לפניכם קישור לקובץ ובו [סדר פרשני התנ"ך](https://drive.google.com/file/d/1cCiiFa97R423GZKqdTchU8Bu-gtWyCkV/view?usp=sharing) הבולטים לדורותיהם למן התרגומים ואילך:

**הערה דידקטית:**

ניתן להתייחס גם לפירושים מודרניים שהתלמידים מזכירים ולהסביר בכמה מילים מה מקורם.

לדוגמה: פירוש דעת מקרא אינו פירוש של מפרש יחיד, כל ספר נכתב על ידי מפרש אחר בן ימינו. מפרשי דעת מקרא מעוניינים היו להסביר את התנ"ך לבן זמננו בשפתו – העברית החדשה, תוך שימוש וסיוע בפרשנים שקדמו להם, ראשונים והאחרונים.

אפיה הייחודי של פרשנות התנ"ך:

לפרשנות התנ"ך לאורך הדורות ישנו אופי ייחודי. האמונה שהתנ"ך הוא פרי של התגלות ה' לנביאיו ולפיכך כתוב בלשון אלוקית, ומתוך כך משוקעים בתוכו הרבה מאד תכנים, שהפרשנים ניסו לחשוף אותם ולהסבירם.

כבר בתלמוד הבבלי נוסחה תפיסה זו:

בבלי סנהדרין לד ע"א:

אמר אביי דאמר קרא 'אחת דבר אלהים שתים זו שמענו' (תהלים סב, יב)

**מקרא אחד יוצא לכמה טעמים** ואין טעם אחד יוצא לשני מקראות

דבי רבי ישמעאל תנא 'וכפטיש יפוצץ סלע' (ירמיהו כג, כט)

מה פטיש זה מתחלק לכמה ניצוצות

אף מקרא אחד יוצא לכמה טעמים.

שני הפסוקים המצוטטים מתהילים ומירמיהו מתארים את דבר ה', שהוא למעשה דברי התנ"ך

גם האמורא אביי וגם מבית מדרשו של רבי ישמעאל הגיעו לאותה מסקנה – **כל אחד מהכתובים יכול להתפרש במספר דרכים**

מן המסקנה הזאת ניתן להבין את עושרה של הפרשנות היהודית

אופייה האלוקי של שפת התנ"ך הוביל למסקנה נוספת: הפרשנות לא צריכה להיות כבולה בחוקי השפה והלשון האנושיים, ולפיכך, כל סמני הכתוב: צירופי המילים בכתוב, המילה, האותיות (צורתן, צליליהן) - נחשבים כנושאים בחובם תכנים ומשמעויות שהפרשנות אמורה לחשוף:

מדרש הגדול, דברים לב, מד:

'כי לא דבר רק הוא מכם' (דברים לב, מד) – אין לך בתורה אפילו אות, אפילו תיבה[מילה], ואין צריך לומר פיסוק, שאין בו כמה טעמים וכמה עניינים עמוקים, שנאמר 'כי לא דבר רק הוא מכם', ואם רק הוא – מכם, לפי שלא התבוננתם בו ופלפלתם בטעמו כראוי.

מסקנה זאת יצרה במהלך הדורות ענפים נוספים של פרשנות לצד פרשנות הפשט: פרשנות הדרש, הרמז והסוד.

המחלוקת על דרכי הפרשנות לאורך הדורות:

המסקנות שהסיקו פרשני ישראל לדורותם מתוקף תפיסת שפת התנ"ך כשפה אלוקית לא תמיד התקבלו על כל החכמים. כבר ר' ישמעאל הקשה על אחד מפירושיו של ר' עקיבא על דרך הדרש וטען כנגדו כך:

ספרי במדבר (הורוביץ) פיסקא קיב, עמ' 121:

'הכרת תכרת הנפש ההיא'(במדבר טו, לא), 'הכרת' בעוה"ז 'תכרת' לעוה"ב דברי ר' עקיבא.

אמר לו ר' ישמעאל, לפי שהוא אומר 'ונכרתה הנפש ההיא' (שם, ל) שומע אני שלש כריתות בשלשה עולמות!

מה ת"ל 'הכרת תכרת הנפש ההיא' (שם, לא),דברה תורה כלשון בני אדם.

* ר' ישמעאל מנסח את הנחת היסוד של פרשנות הפשט – "דברה תורה כלשון בני אדם", דהיינו, יש לפרש את הכתוב **על פי חוקי השפה והלשון האנושיים**.
* ר' ישמעאל מראה שפרשנות שלא כפופה לחוקי השפה והלשון האנושיים ("כלשון בני אדם") עלולה להוביל למסקנות אליהן לא התכוון הקב"ה.
* תפיסתו של ר' ישמעאל איננה סותרת את ההנחה שהתנ"ך הוא פרי של התגלות של ה' לנביאיו. הוא מתנגד למסקנה שאת לשון התנ"ך יש לפרש בניגוד לחוקי השפה והלשון האנושיים.

גישתו של ר' ישמעאל לא רווחה בין חכמי המשנה והתלמוד ורובם חשבו כר' עקיבא שיש לפרש את דברי התנ"ך במתודות שונות -**שבעים פנים לתורה וכל מתודה פרשנית מגלה חלק מהאמת הגלומה בדברי הכתוב.** אמנם לאורך הדורות היו פרשנים שנטו לפרש את הכתובים על דרך הפשט ולא על דרך הדרש, והבולטים שבהם, בין הפרשנים הקלאסיים, הם: ראב"ע ורשב"ם. מכל-מקום, רבים מפרשני התנ"ך, הלכו בעקבות רוב חכמי המשנה והתלמוד **והשתמשו במתודות שונות של פרשנות**, ושילבו פרשנות על דרך הפשט עם פרשנות על דרך הדרש, בראשם, שני גדולי הפרשנות עליהם נלמד ביחידה הזו: רש"י ורמב"ן.

## חייו ומקומו של רש"י בעולם הפרשנות

מקומו של פירוש רש"י בעולם הפרשנות:

רש"י כתב פירוש לתנ"ך וכן לכל התלמוד הבבלי – זהו מפעל יוצא דופן בהיקפו (כמה זמן לוקח מחזור לימוד של הדף היומי? פרק יומי בתנ"ך? כמה זמן צריך לקחת לפרש הכל? כמה זמן היה לוקח לנו רק להעתיק את פירוש רש"י כולו, בלי לחבר אותו?)

רש"י זכה לתפוצה עצומה בכל קהילות ישראל. הוא היה הספר הראשון שהודפס בעברית (במאה ה-15), ומאז ועד היום כמעט שאין חומש שמודפס ללא פירוש רש"י בצדו.

פירוש רש"י קיבל גם הכרה הלכתית (זמן לא רב אחרי שהחל להתפרסם בקהילות ישראל): בטור שו"ע רפה ב נאמר שלימוד רש"י יכול להיחשב כקריאת 'שניים מקרא ואחד תרגום' ובבית יוסף בשם הסמ"ג: "הפירוש מועיל יותר מן התרגום".

רש"י נלמד בכל הרמות, החל בילדים ששיננו אותו בתלמודי התורה ועד לגדולי ישראל בכל הזמנים שכתבו מאות פירושים על פירוש רש"י (הרא"ם, המהר"ל מפראג, הט"ז, באר יצחק, ספר הזכרון, משכיל לדוד, הרבי מליובביטש ועוד רבים).

במה זכה רש"י להתקבל בעם ישראל? מה מייחד את פירושו מפירושים אחרים?

ננסה לענות על שאלות אלו אחרי שנעיין לעומק בדרכו של רש"י בפירושו.

**חומר עזר למורה**: ארנד, משה, "פירוש רש"י לתורה", מחניים, 3 (1992), עמ' 108-92.

קופרמן, הרב יהודה, על מקומו של פשוטו של מקרא בשלימות התורה ובקדושתה, ב, ירושלים: מכללה לבנות, תשס"א, עמ' 48- 55.

מי היה רש"י ומתי חי?

כדאי להקדים לתלמידים על הרקע לתקופתו של רש"י: מיקומו ביחס לשלשלת הדורות הכללית (ביחס לחז"ל, גאונים, ראשונים), תקופתו ומקומו וקורות חייו.

קישור [להרצאתו של פרופ' אברהם גרוסמן, הרקע ההיסטורי של התקופה בה חי רש"י:](https://www.youtube.com/watch?v=tieEDscOGB0)

**חומר עזר למורה:**

גרוסמן אברהם, גדולי היצירה והרוח בעם היהודי: רש"י, ירושלים תשס"ו. פרק א.

ליבוביץ נחמה וארנד משה, פירוש רש"י לתורה, האוניברסיטה הפתוחה, תל אביב, תש"ן יחידה י: "הרקע ההיסטורי", מאת אברהם גרוסמן, עמ' 495 - 525.

## נקודות מרכזיות לעיון בפירושו -למורה-

נקודות מרכזיות לעיון בפירושו:

הערה למורה: אין צורך ללמד את הדוגמאות הללו בכתה

במהלך עיוננו בפירושיו של רש"י נעמוד על מספר שאלות ונידרש למספר מיומנויות, להלן שלוש דוגמאות:

|  |  |  |  |
| --- | --- | --- | --- |
| **מקור** | **פירוש רש"י** | **היבטים רעיוניים** | **מיומנויות** |
| בראשית  א, לא | יום הששי - הוסיף ה"א בששי בגמר מעשה בראשית, לומר שהתנה עמהם על מנת שיקבלו עליהם ישראל חמשה חומשי תורה. דבר אחר יום הששי כולם תלוים ועומדים עד יום הששי, הוא ששי בסיון המוכן למתן תורה: | העולם נברא בשביל שישראל יקבלו את התורה- מעלת ישראל, מטרת הבריאה. | **המיומנויות הבסיסיות הנדרשות**:   * כמה פירושים יש כאן? * איך יודעים? * איך עוד ניתן להבדיל בין פירושים שונים אצל רש"י (אם יש צורך ניתן להציע לתלמידים לנהל "מילון" לפרשן בסוף המחברת).   **הבנת התהליך הפרשני:**   * נקודת האחיזה בפסוק: (1) חריגה מהתבנית החוזרת בפרק (שונה מימי הבריאה האחרים) (2) ה"א הידיעה כמתייחסת למשהו מוכר ומסוים. * פרשן הפסוק הבודד: אמירה עקרונית מאד כחלק מפירוש נקודתי.   **שאלות שנדון בהן בשיעורים הבאים**:  רש"י מתבסס כאן על מדרשי חז"ל:   * האם יש לרש"י מקורות נוספים שהפירוש מתבסס עליהם? * מה המניע לבחירת המדרשים הללו דווקא ולא מדרשים אחרים לפסוק? * האם יש הבדלים בין המדרש המקורי לפירוש רש"י – ומדוע? * מה הצורך בהבאת שני פירושים? ומדוע רש"י לא כותב איזה פירוש הוא מעדיף? |
| רש"י בראשית יב ה | אשר עשו בחרן - שהכניסן תחת כנפי השכינה, אברהם מגייר את האנשים, ושרה מגיירת הנשים, ומעלה עליהם הכתוב כאלו עשאום.  ופשוטו של מקרא עבדים ושפחות שקנו להם, כמו (שם לא, א) 'עשה את כל הכבוד הזה', (במדבר כד,יח) 'וישראל עושה חיל', לשון קונה וכונס: | דמותו של אברהם, מקומו של הגיור | **המיומנויות הנדרשות:**   * איך מבחין כאן רש"י בין הפירושים? * זיהוי של ציטוט בתוך הפסוק. * מה האחיזה של הפירוש בפסוק?   **מבנה הפירוש ומשמעותו הפרשנית:**   * רש"י מביא שני פירושים, פשט לצד דרש. * רש"י מבסס את פירוש המילים על פסוקי מקרא אחרים שמשתמשים במילה במשמעות דומה.   **שאלות שנדון בהן בשיעורים הבאים:**   * כיצד מגדיר רש"י מהו פשט ומהו דרש? |
| בראשית כד, י;  שם, כז,ג        שמות ג, א | מגמלי אדוניו - נכרין היו משאר גמלים, שהיו יוצאין זמומין מפני הגזל שלא ירעו בשדות אחרים:    וצודה לי - מן ההפקר ולא מן הגזל:     אחר המדבר - להתרחק מן הגזל שלא ירעו בשדות אחרים:    (רעיון דומה גם בבראשית יג, ז) | זהירות מן הגזל מתוך כבוד לזולת ורכושו | **המיומנויות הבסיסיות הנדרשות:**   * הבנת המילים בפירוש * מהי האחיזה בפסוק לפירוש?   **טכניקה פרשנית:**   * דיוק בכל מילה לשון הכתובים – הנחה שלכל מילה יש משמעות ולא רק "דברה תורה כלשון בני אדם"   **שאלות שנדון בהן בשיעורים הבאים:**  רש"י חוזר כאן על רעיון החשיבות בהתרחקות מן הגזל (הרעיון חוזר במקומות נוספים, כמו חתימת דינם של דור המבול (ו יא-יב) ולהיפך בדור הפלגה (יא ט).   * האם ניתן להצביע על משנה חינוכית של רש"י לצד המענה הפרשני? * האם נוכל להצביע על המסרים המרכזיים של רש"י? * למתקדמים: איך נוכל לדעת מה המסרים של רש"י? |

חומר עזר: גרוסמן אברהם, [גדולי היצירה והרוח בעם היהודי: רש"י, ירושלים תשס"ו.](http://lib.cet.ac.il/pages/item.asp?item=13887)

[סרטוני הסבר על רש"י ושיטתו מתוך אתר הספריה הלאומית.](https://merkazruach.nli.org.il/welcoming?utm_source=facebook_edu&utm_medium=cpc&fbclid=IwAR0RnfCJ713F_ZfJWHk-AVdiKZDpNgkJBMRoMec8dqjmjm3uEirqeGBVRZw)